Viorica Dăncilă şi-a depus candidatura pentru alegerile prezidenţiale din luna noiembrie. Ea a spus că a demonstrat că poate conduce un Guvern şi că ar fi primul preşedinte care a fost şi premier.

Viorica Dăncilă a ajuns la BEC la ora 12:00. Anterior a avut ședință de Guvern.

"Voi fi un preşedinte care să susţină un pact pentru bunăstarea românilor, astfel că niciun pensionar să nu se teamă că pensia îi va fie tăiată, nicio mamă să nu îi fie frică că nu va primi salariul sau că îi va fi tăiată alocaţia copilului, nicio familie din această ţară să nu mai aibă frică că va veni un guvern care să ia măsuri de austeritate împotriva românilor", a spus Viorica Dăncilă, la ieşirea din sediul BEC.

Galerie FOTO - INQUAM PHOTOS - Octav Ganea

Întrebată care sunt avantajele pe care le are în faţa celorlalţi candidaţi, ea a subliniat că iubeşte oamenii şi că a demonstrat că poate conduce un guvern.

"Iubesc oamenii, îmi place să stau în mijlocul lor, nu e important ce se întâmplă cu mine, că mă jignesc şi spun lucruri din ce în ce mai urâte, pentru mine e important ce se întâmplă cu femeile, copiii, bunicii.

Îmi iubesc foarte mult ţara, de fiecare dată o reprezint cu demnitate.

Nu prefer toată această agitaţie politică, acest joc politic, chiar dacă se face în detrimentul cetăţenilor.

Am demonstrat că pot conduce un guvern care are a doua cea mai mare creştere economică din Europa, că pot conduce preşedinţia rotativă a Consiliului UE şi să obţin succes pentru ţara mea, sunt premier, mereu voi avea în vedere şi activitatea guvernamentală indiferent de culoarea politică.

Aş fi primul preşedinte care a deţinut şi funcţia de premier", a afirmat Dăncilă.

Redactare G. Marina